Issiqxona xoʻjaliklari faoliyati samaradorligini oshirish yuzasidan qoʻshimcha chora-tadbirlar toʻgʻrisida
(resolution, 2024-10-02)

Mamlakat aholisiga sifatli va kafolatli qishloq xoʻjaligi mahsulotlarini yetkazib berish orqali oziq-ovqat xavfsizligini taʼminlash, issiqxona xoʻjaliklari va muzlatkichli omborxonalarning iqtisodiy jihatdan samarali ishlashi uchun yanada qulay shart-sharoitlar yaratish, shuningdek, mazkur sohada band boʻlgan aholi daromadlarini oshirishni qoʻshimcha ragʻbatlantirish maqsadida: 1. Issiqxona xoʻjaliklarida mahsulot yetishtirish va tayyor mahsulotni ichki va tashqi bozorga yoʻnaltirishning shunday yangi mexanizmi joriy etilsinki, unga muvofiq Agrosanoatni rivojlantirish agentligi: issiqxona xoʻjaliklariga urugʻ, koʻchat, mineral oʻgʻit va boshqa moddiy resurslarni yetkazib berish va yetishtirilgan mahsulotni ulardan xarid qilish choralarini koʻradi; respublikada faoliyat yuritayotgan tajribali va malakali agronom, entomolog, laboratoriya mutaxassislarini issiqxona xoʻjaliklariga shartnoma asosida tavsiya qiladi; sertifikatlangan va kafolatlangan urugʻ va koʻchatlarni yetishtirish boʻyicha maxsus koʻchatxonalarni tashkil etishga koʻmaklashadi; issiqxona xoʻjaliklari bilan oʻzaro hamkorlik asosida kooperatsiya faoliyatini yoʻlga qoʻyish, yetishtirilgan mahsulotni saralash, qayta ishlash, saqlash, qadoqlash va eksport qilishga koʻmaklashadi; Oʻsimliklar karantini va himoyasi agentligi bilan birgalikda kelishuv asosida hududiy inspektorlarni biriktiradi va oʻsimliklar himoyasini tashkil etish boʻyicha xizmatlar koʻrsatilishini taʼminlaydi. 2. Investitsiyalar va tashqi savdo vazirligi, Markaziy bank, Qishloq xoʻjaligi vazirligi hamda Qoraqalpogʻiston Respublikasi Vazirlar Kengashi va viloyatlar hokimliklarining quyidagi takliflari maʼqullansin: a) xalqaro moliya institutlari, maqsadli jamgʻarmalar hamda Tiklanish va taraqqiyot jamgʻarmasi mablagʻlari hisobidan issiqxona xoʻjaliklari va muzlatkichli omborxonalar uchun ajratilgan milliy va xorijiy valyutadagi kreditlarni qaytarish muddatlarini umumiy hisobda 14 yil etib belgilash va imtiyozli davrini 3 yildan 5 yilgacha uzaytirish (muddati oʻtgan asosiy va foiz qarzdorliklarini kredit davriga mutanosib ravishda uzaytirish). Bunda, Tadbirkorlik faoliyatini qoʻllab-quvvatlash davlat jamgʻarmasi tomonidan avval taqdim qilingan kafillik va kredit foizlari kompensatsiyalari saqlanib qoladi. Mazkur imtiyozlar Issiqxona xoʻjaliklari moliyaviy ahvolini sogʻlomlashtirish va rivojlantirish boʻyicha respublika ishchi guruhining oʻrganish natijalariga koʻra shakllantirilgan roʻyxat asosida taqdim etiladi; b) issiqxona xoʻjaliklarini aylanma mablagʻ (urugʻlik, koʻchat, oʻgʻit, kimyoviy vositalar, issiqxona materiallarini sotib olish va isitish xarajatlari uchun) bilan taʼminlash uchun tijorat banklari tomonidan bir yil muddatga olti oylik imtiyozli davr bilan kredit ajratish. Bunda: mazkur kreditlar Oʻzbekiston Respublikasi Prezidentining 2022-yil 6-oktabrdagi PQ-387-son qarorida nazarda tutilgan tartibda va shartlarda Agrosanoatni rivojlantirish agentligiga ajratilgan budjet ssudasi hisobidan moliyalashtiriladi; issiqxona xoʻjaliklarida eksportbop mahsulot yetishtirishga talab etiladigan aylanma mablagʻlar uchun xorijiy valyutadagi bank kreditlari Eksportni ragʻbatlantirish agentligi mablagʻlari hisobidan yillik 4 foiz stavkada (shundan, bank marjasi 2 foiz) ajratiladi. Bunda, kredit taʼminoti sifatida “Oʻzbekinvest” sugʻurta kompaniyasi sugʻurta polisi qabul qilinadi va sugʻurta mukofoti xarajatlarining 75 foizi Eksportni ragʻbatlantirish agentligi mablagʻlari hisobidan qoplab beriladi; ajratilgan kreditlarni qaytarish muddatlari issiqxonalarda hosilni yigʻib olish va sotish muddatlariga moslashtiriladi hamda kreditlarni qaytarish grafiklari shu asosida tasdiqlanadi; v) issiqxona xoʻjaliklariga tabiiy gaz boʻyicha toʻlovni oʻz vaqtida amalga oshirmaganlik uchun penya summasi 2022-yil 1-oktabrdan 2023-yil 1-aprelgacha, istisno tariqasida, hisoblanmaydi. 3. Investitsiyalar va tashqi savdo vazirligi Markaziy bank va tijorat banklari bilan birgalikda 15 kun muddatda mazkur qarorning 2-bandida nazarda tutilgan milliy va xorijiy valyutadagi kreditlarning belgilangan tartibda qayta rasmiylashtirilishini taʼminlasin. 4. Shunday tartib oʻrnatilsinki, unga koʻra: a) issiqxona xoʻjaliklari uchun tijorat banklariga kredit va ularning foizini qaytarish muddati qatʼiy ravishda mahsulotning pishib-yetilishi davriga moslashtiriladi; b) sanoat tipidagi zamonaviy issiqxona va logistika markazlarini tashkil etish uchun yaxlit maydonlar yagona (hududda) “lot” bilan ochiq auksion savdolariga chiqariladi. Bunda, ajratiladigan maydonlar hajmi hudud sharoitidan kelib chiqib, Qoraqalpogʻiston Respublikasi Vazirlar Kengashi Raisi va viloyatlar hokimlari tomonidan belgilanadi. 5. 2022-2023-yillarda issiqxona xoʻjaliklarini muhandislik-kommunikatsiya tarmoqlari (ichimlik va oqova suv, elektr energiyasi va irrigatsiya tarmoqlari) bilan taʼminlash boʻyicha manzilli roʻyxat 1-ilovaga muvofiq tasdiqlansin. Moliya vazirligi, Energetika vazirligi, Qishloq xoʻjaligi vazirligi, Suv xoʻjaligi vazirligi Qoraqalpogʻiston Respublikasi Vazirlar Kengashi va viloyatlar hokimliklari bilan birgalikda bir oy muddatda 2022-2023-yillarda respublika boʻyicha faoliyat koʻrsatayotgan va yangidan tashkil etiladigan issiqxonalar uchun elektr uzatish liniyalarini qurish, irrigatsiya va melioratsiya tarmoqlarini tortish dasturini hamda ajratiladigan budjet mablagʻlari parametrlarini tasdiqlasin. Bunda, ajratiladigan mablagʻlar kichik sanoat zonalari uchun nazarda tutilgan budjet mablagʻlari doirasida koʻrib chiqiladi. 6. Investitsiyalar va tashqi savdo vazirligi Qishloq xoʻjaligi vazirligi hamda Oʻzbekistonning xorijiy davlatlardagi elchixonalari bilan birgalikda: bir oy muddatda xususiy sektor ishtirokida anʼanaviy yirik eksport bozorlari hududida meva-sabzavotlarni saqlash, saralash va qadoqlash kabi kompleks logistika imkoniyatlariga ega boʻlgan savdo majmualarini tashkil etish yuzasidan takliflarni Vazirlar Mahkamasiga kiritsin; tashqi bozorlarda “oldindan kutilmagan” va nosogʻlom raqobat oqibatida yuzaga keladigan moliyaviy yoʻqotishlarni, avvalo eksportga yuklanadigan mahsulotlar boʻyicha xorijiy hamkorlar bilan tuziladigan uzoq muddatli savdo shartnomalari orqali oldini olish choralarini koʻrsin; 2022-yil yakuniga qadar Yaponiya, Koreya Respublikasi, Yevropa mamlakatlarida yangi eksport bozorlarini ochish yuzasidan hukumatlararo kelishuvlar imzolanishini taʼminlasin. 7. Monopoliyaga qarshi kurashish qoʻmitasi va Energetika vazirligi bir oy muddatda hududlardagi issiqlik elektr stansiyalari va markazlaridan issiqlik energiyasi olib faoliyat yuritadigan issiqxonalarga energiya yetkazib berishda “sunʼiy” vositachilar paydo boʻlishi va narxlarning asossiz oʻsishining oldini olish choralarini koʻrsin. 8. Qishloq xoʻjaligi vazirligi Investitsiyalar va tashqi savdo vazirligi bilan birgalikda issiqxonalarda yetishtirilgan mahsulotlarni bozorlarga yetkazishni kengaytirish maqsadida xalqaro moliya institutlari mablagʻlari hisobidan agrologistika loyihalarini amalga oshirishda yuk avtomobillarini (sovitkichli) xarid qilishni moliyalashtirish choralarini koʻrsin. 9. Issiqxona xoʻjaliklari moliyaviy ahvolini sogʻlomlashtirish va rivojlantirish boʻyicha respublika ishchi guruhining tarkibi (keyingi oʻrinlarda — Respublika ishchi guruhi) 2-ilovaga muvofiq tasdiqlansin. Respublika ishchi guruhi (A. Voitov): Qoraqalpogʻiston Respublikasi Vazirlar Kengashi, viloyatlar hokimliklari, tijorat banklari bilan birgalikda hududlardagi samarasiz issiqxona xoʻjaliklarini aniqlab, egalari bilan kelishgan holda ularning yangi tashabbuskorlarga oʻtkazib berilishini (oldi-sotdi, kredit boʻyicha bank oldidagi majburiyatlarni sotib olish yoki boshqa kelishilgan shartlarda) tashkil etsin; ikki oy muddatda yer uchastkasiga boʻlgan egalik huquqini rasmiylashtirishda muammosi boʻlgan issiqxona xoʻjaliklarini xatlovdan oʻtkazib, ularning yechimi boʻyicha Qishloq xoʻjaligiga moʻljallangan va oʻrmon fondi yerlarining yer fondi toifalarini oʻzgartirish masalalarini koʻrib chiqish boʻyicha Hukumat komissiyasiga taklif kiritsin; issiqxona xoʻjaliklari moliyaviy ahvolini sogʻlomlashtirish va rivojlantirish boʻyicha doimiy ravishda takliflar kiritib borsin. 10. Oʻzbekiston Milliy teleradiokompaniyasi, Oʻzbekiston Milliy axborot agentligi ommaviy axborot vositalarida issiqxona xoʻjaliklarida intensiv usulda mahsulot yetishtirish, ularni ichki va tashqi bozorlarga yoʻnaltirish boʻyicha ijobiy tajribalarni atroflicha yoritib borsin. 11. Qishloq xoʻjaligi vazirligi manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 12. Mazkur qarorning ijrosini samarali tashkil qilishga masʼul va shaxsiy javobgar etib qishloq xoʻjaligi vaziri A.B. Voitov va moliya vaziri T.A. Ishmetov belgilansin. Qaror ijrosini muhokama qilib borish, uning ijrosi uchun masʼul idoralar faoliyatini muvofiqlashtirish va nazorat qilish Bosh vazir oʻrinbosarlari Sh.M. Gʻaniyev va J.A. Xodjayev zimmasiga yuklansin. T/r Hudud nomi Loyiha nomi Ajratiladigan mablagʻ, mln soʻm Issiqxona maydoni, gektar 1. Andijon viloyati Baliqchi tumani “Qumtepa” va “Iftixor” MFYlarda joylashgan zamonaviy issiqxona majmualarida 1 dona suv qudugʻini qurish va suv tarmogʻini tortish 700,0 36 2. Baliqchi tumani “Qumtepa” va “Iftixor” MFYlarda joylashgan zamonaviy issiqxona majmualarida 1x400 kVa TP oʻrnatish va 2,1 km havo tarmogʻini tortish 243,2 3. Baliqchi tumani “Qumtepa” va “Iftixor” MFYlarda joylashgan zamonaviy issiqxona majmualarini irrigatsiya tizimi bilan taʼminlash uchun lotok oʻrnatish 635,0 4. Navoiy viloyati Navbahor tumani “Qushqochdi” MFYda joylashgan zamonaviy issiqxona majmuasida transformator oʻrnatish 1 050,0 20 5. Navbahor tumani “Qushqochdi” MFYda joylashgan zamonaviy issiqxona majmuasida 4 dona suv inshootini va 4 dona suv qudugʻini qurish 2 000,0 6. Navbahor tumani “Qushqochdi” MFYda joylashgan zamonaviy issiqxona majmuasini irrigatsiya tizimi bilan taʼminlash uchun lotok oʻrnatish 2 000,0 7. Namangan viloyati Pop tumani “Orom” MFYda joylashgan zamonaviy issiqxona majmuasini irrigatsiya tizimi bilan taʼminlash uchun lotok oʻrnatish 2 560,0 48 8. Samarqand viloyati Kattaqoʻrgʻon tumani “Oyijon” MFYda joylashgan zamonaviy issiqxona majmuasiga 10 km havo tarmogʻini tortish hamda 50 ta issiqxonani elektr tarmogʻi bilan taʼminlash 500,0 50 9. Sirdaryo viloyati Mirzaobod tumani “Mirzo Ulugʻbek” MFYda joylashgan zamonaviy issiqxona majmuasida 50 dona beton ustun, yaʼni 10 dona SV-110 va 40 dona CV-95 markadagi beton ustun oʻrnatish va 2,5 km havo tarmogʻini tortish 420,3 14 10. Surxondaryo viloyati Jarqoʻrgʻon tumani “Ismoiltepa” MFY hududida tashkil etilgan issiqxonalar majmuasining 4,5 km ichki yoʻllarini taʼmirlash 2 800,0 17,5 11. Jarqoʻrgʻon tumani “Ismoiltepa” MFY hududida tashkil etilgan issiqxonalar majmuasida suv taʼminoti uchun lotok qurish (5 km) 1 800,0 12. Jarqoʻrgʻon tumani “Ismoiltepa” MFY hududida tashkil etilgan issiqxonalar majmuasini elektr taʼminotini bilan taʼminlash, bunda 10 km havo tarmogʻini tortish va 50 dona beton ustun oʻrnatish 475,0 13. Qumqoʻrgʻon tumani “S. Boymatov” MFY hududida tashkil etilgan issiqxonalar majmuasining 7,4 km ichki yoʻllarini taʼmirlash 2 886,0 33 14. Qumqoʻrgʻon tumani “S. Boymatov” MFY hududida tashkil etilgan issiqxonalar majmuasida suv taʼminoti uchun lotok oʻrnatish (1,5 km) 300,0 15. Qumqoʻrgʻon tumani “S. Boymatov” MFY hududida tashkil etilgan issiqxonalar majmuasida 1 dona suv nasosini oʻrnatish va 700 metr masofadan suv quvurini tortish 85,9 16. Qashqadaryo viloyati Nishon tumani “Paxtazor” MFYda joylashgan zamonaviy issiqxona majmuasida 4x600 kVa TP oʻrnatish, 5,5 km havo tarmogʻini tortish, kechki yoritish chiroqlarini oʻrnatish 850,0 15 17. Nishon tumani “Paxtazor” MFYda joylashgan zamonaviy issiqxona majmuasiga suv taʼminoti uchun 1,9 km lotok qurish 800,0 18. Nishon tumani “Paxtazor” MFYda joylashgan zamonaviy issiqxona majmuasining kirish va ichki yoʻllarini taʼmirlash 1 100,0 19. Mirishkor tumani Yangi Mirishkor massivida joylashgan zamonaviy issiqxona majmuasiga suv taʼminoti uchun 7 km lotok qurish, 1x150 kVa TP oʻrnatish, 3 km havo tarmogʻini tortish hamda 1 dona suv chiqarish nasosini oʻrnatish 3 800,0 30 20. Xorazm viloyati hokimligi Qoʻshkoʻpir tumani “Dovud” MFYda joylashgan limonariy issiqxona majmuasida 1x650 kVa TP oʻrnatish va 6,8 km havo tarmogʻini tortish 1 100,0 16 21. Fargʻona viloyati Bagʻdod tumani “Muruvvat” MFYda joylashgan zamonaviy issiqxona majmuasida 2 dona artezian qudugʻini qurish 700,0 34,2 22. Fargʻona tumani “Yambaroq” MFYda joylashgan issiqxona majmuasida 1 dona artezian qudugʻini qurish va 2 km havo tarmogʻini tortish 450,0 1,08 23. Toshkent viloyati Chinoz tumani “Tilla topgan” MFYda joylashgan limonariy issiqxonalari majmuasida irrigatsiya tarmogʻi uchun oqova suv tarmogʻini (lotok) qurish 2 000,0 31 24. Chinoz tumani “Tilla topgan” MFYda joylashgan limonariy issiqxonalar majmuasida 2x400 kVa TP oʻrnatish va havo tarmogʻini tortish 300,0 25. Chinoz tumani “Tilla topgan” MFYda joylashgan limonariy issiqxonalar majmuasi uchun 3 dona suv chiqarish inshootini qurish 1 353,6 26. Yangiyoʻl tumani “Obod” MFY, Doʻstlik massivi hududida joylashgan limonariy issiqxona majmuasi uchun 4 dona suv chiqarish inshootini qurish 2 160,0 21,5 27. Yangiyoʻl tumani “Obod” MFY, Doʻstlik massivi hududida joylashgan issiqxona majmuasidagi 4000 kVa kuchlanishga ega (PS) transformatorni 6300 kVa quvvatli kuch transformatoriga almashtirish 1 200,0 28. Yangiyoʻl tumani “Obod” MFY, Doʻstlik massivi hududida joylashgan issiqxona majmuasi uchun 3x400 kVt TP oʻrnatish va havo tarmogʻini tortish 600,0 29. Boʻka tumani “Chavlisoy” MFYda joylashgan zamonaviy issiqxona majmuasi uchun 3 dona artezian qudugʻini qurish 2 900,0 13,5 30. Boʻka tumani “Chavlisoy” MFYda joylashgan zamonaviy issiqxona majmuasi uchun 3 dona suv minorasi va irrigatsiya tarmogʻini (lotok) qurish va suv quvurlarini tortish 1 200,0 31. Boʻka tumani “Chavlisoy” MFYda joylashgan zamonaviy issiqxona majmuasi uchun 2x400 kVa TP oʻrnatish va havo tarmogʻini tortish 330,0 Jami 39 299 381